Banu Nodir bosqini. Banu Nodirga bosqin () milodiy 625-yilning may (hijriy 4-yil "rabiulavval") oyida sodir etilgan. Ushbu voqea Hashr surasida bayon qilingan boʻlib, unda Islom paygʻambari Muhammadga suiqasd uyushtirganidan keyin Madinadan quvib chiqarilgan yahudiy qabilasi Banu Nodirning surgun qilinishi tasvirlangan. Tarixi. Hujum sababi. Hindistonlik musulmon yozuvchisi Safiur Rahmon Muborakpuriy tomonidan yozilgan Muhammadning zamonaviy islomiy tarjimai holi boʻlgan "The Sealed Nectarga" koʻra, bir paytlar Muhammad oʻzining baʼzi sahobalari bilan Banu Nodir qabilasini koʻrish va qon puli toʻplashda ulardan yordam soʻrash maqsadida yoʻlga chiqqan. Amr ibn Umayya ad-Damariy "Bir Maona" yurishida xatolik bilan oʻldirib qoʻygan ikki kishi uchun Banu Kilabga qon puli toʻlashi kerak edi. Muborakpuriyning yozishicha, Jabroil farishta Banu Nodirning Muhammadga suiqasd qilish rejasini oshkor qilish uchun yerga tushadi va Muhammadga bu xabarni yetkazadi. Buni eshitgan paygʻambar sahobalari bilan Madinaga qaytib ketishga tayyorgarlik koʻradi. Yoʻlda esa u sahobalariga unga yuborilgan ilohiy vahiyni aytib beradi. Yozuvchining taʼkidlashicha, Banu Nodir yahudiylari qisqa vaqt ichida shaxsiy uchrashuv oʻtkazgan va paygʻambarni oʻldirish uchun til biriktirishgan. „Islom ensiklopediyasi“da aytilishicha, paygʻambar Muhammad Muhammad ibn Maslama orqali Banu Nodirga Madinani 10 kun ichida tark etishni buyurgan. Qabila dastlab ushbu talabni bajarishga qaror qilgan, biroq Xazraj qabilasi boshligʻi Abdulloh ibn Ubay 2000 kishini ularga yordam berish uchun joʻnatishini vaʼda qilib, oʻz qal’alarida turib musulmonlarga qarshilik koʻrsatishlariga koʻndirgan. Huyay ibn Axtab qabila ichidagi qarshiliklarga qaramay, Banu Qurayzadan ham yordam umid qilib, Muhammadga qarshi turishga qaror qilgan. Tahlillar. William Montgomery Watt at-Tabariyning „"Tarixi Paygʻambarlar va podshohlar"“ kitobining 7-jildi tarjimasining soʻzboshisida Banu Nodirning quvgʻin qilinishining bir qancha sabablarini sanab oʻtgan. Birinchidan, Banu Nodirning Madinadan quvgʻin qilinishining asosiy sababi Banu Qaynuqo qabilasining shahardan haydab chiqarilishi bilan bilan bir xil edi, yaʼni yahudiylarning Muhammad va Islomga nisbatan tanqidiy qarashlari va ularga nisbatan dushmanligi. Ikkinchidan, Banu Nodirning baʼzi aʼzolari Muhammadni oʻldirmoqchi boʻlishgan. Watt bu ayblov hujum boshlash uchun yetarlicha bahona boʻlmagan boʻlishi mumkinligini taxmin qiladi, shuningdek, bu sabab haqiqat boʻlgan taqdirda ham hujumning asosiy sababi aynan ularning suiqasd uyushtirishi emasligini qoʻshimcha qiladi. Uchinchidan, Banu Nodir qabilasi boshliqlaridan biri 624-yilda Abu Sufyonga musulmonlarga qarshi maʼlumot bergan.